Ole Sohn (SF), 2010-04-29:
For at få en så grundig debat som muligt vil jeg lige sige et par ord, inden man tilmelder sig, så man har lidt baggrund for at gøre det.
Jeg vil starte med at sige, at vi anerkender holdbarhedsudfordringens størrelse, og vi er enige i de 24 mia. kr., der er tilkendegivet fra regeringens side som værende nødvendige for at lukke hullet i de offentlige finanser.
Vi er også enige i, at en del af udfordringen skyldes den internationale økonomiske krise, som også har påvirket Danmark.
Og vi er enige – nok ikke med regeringen, men med de fleste økonomer uden for Finansministeriet – i, at det, at Danmark er ekstra hårdt ramt med et fald på 200.000 i beskæftigelsen og med en befolkning, som er blandt verdens mest forgældede, bl.a. også skyldes regeringen og Dansk Folkepartis politik med at accelerere forbruget i en tid, hvor dansk økonomi var tæt på eller måske endda over grænsen for overophedning.
Da gav man yderligere los, og så blev faldet desto mere brat.
På samme måde er det med hensyn til en række af de første skattereformer, som regeringen lavede sammen med Dansk Folkeparti i 2003 og 2007.
Der blev forudsætningerne for, at de kunne være finansieret, ikke gennemført.
Jeg anerkender, at det givetvis har været intentionen, men forudsætningerne blev bare aldrig gennemført, og derfor er det medvirkende til dybden af den krise, vi har i dansk økonomi.
Det, der er opgaven for en ansvarlig regering, er at sikre, at den økonomiske genopretning, som er nødvendig, kommer til at finde sted på en måde, så man ikke rammer enkeltgrupper urimelig hårdt, eksempelvis daginstitutionsbørn, folkeskoleelever og ældre.
Det har været lidt overset i dagens debat, men den økonomiske udfordring er i virkeligheden langt større end underskuddet på de offentlige finanser.
Vi er i en situation, hvor produktiviteten stagnerer, stik imod, hvad der er behov for.
Vi er i en situation, hvor vi stort set ingen aktiv erhvervspolitik har, stik imod det, der er behov for.
Derfor er en del af svaret, som SF peger på, både at sikre, at der bliver skabt nogle arbejdspladser her og nu, og at sikre fundamentet for en ny fremadrettet erhvervs- og vækstpolitik, som skal skabe fremtidens private arbejdspladser.
Det vil være helt relevant at se på, hvad man mere kan indføre af velfærdsteknologi, hvor man kan sætte ind med afbureaukratisering – altså få renset ud i de seneste 8½ års tiltagende kontrol og bureaukrati – og hvordan vi mere effektivt kan sætte ind med energibesparelser, eksempelvis ved energirenovering af den offentlige bygningsmasse.
Der er en lang række muligheder, som kan være en aflastning for kommunerne.
Man kan udskyde nogle af de skattelettelser, som regeringen og Dansk Folkeparti har planlagt for de mest velstillede, og man kan og skal gennemføre økonomiske reformer, som det også fremgår af det forslag til vedtagelse, oppositionen har fremlagt.
Så i virkeligheden er der en lang række muligheder for at kunne agere offensivt i krisen både med en økonomisk genopretningsplan og en mere effektiv offentlig sektor.
Og det, jeg mener er helt afgørende, er, at man sætter ind med en aktiv erhvervs- og vækstpolitik, som skal skabe forudsætningen for fremtidens private arbejdspladser.
Vi skal så at sige arbejde os ud af krisen, vi skal op i gear.
Det er det, der er fundamentet for den økonomiske politik, som SF ønsker.